
AVIZ

asupra propunerii legislative privind alocaţia suplimentară pentru copiii din familiile monoparentale şi majorarea alocaţiei de stat pentru copii şi a alocaţiei suplimentare pentru familiile cu copii

Cu adresa nr. 166 din 19 iunie 2000, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind alocaţia suplimentară pentru copiii din familiile monoparentale şi majorarea alocaţiei de stat pentru copii şi a alocaţiei suplimentare pentru familiile cu copii.

In urma examinării, în şedinţa din data de 14 iulie 2000, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

a) deşi potrivit art. 10 alin. (2) din Legea privind finanţele publice nr. 72/1996, "în cursul execuţiei bugetare, în cazurile în care se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperirii gradului de venituri sau sporului de cheltuieli", iniţiatorii nu prezintă în "Expunerea de motive" influenţele financiare determinate de aplicarea propunerii legislative asupra cheltuielilor şi, respectiv, a deficitului bugetar general consolidat.

Din estimările Ministerului  Finanţelor rezultă că numai majorarea drepturilor de alocaţie suplimentară pentru familiile cu copii, propusă în această iniţiativă legislativă (la un curs mediu al dolarului de 20.000 lei), determină cheltuieli suplimentare de 765 miliarde lei/lună. 

La nivelul anului, influenţele financiare (9180 miliarde lei) sunt de aproape două ori mai mari decât fondurile prevăzute cu această destinaţie în bugetul anului 2000 (4809 miliarde lei). 

La aceste sume trebuie adăugate şi influenţele financiare rezultate din aplicarea prevederilor referitoare la alocaţia suplimentară pentru copiii din familiile monoparentale, pentru calculul cărora Ministerul Finanţelor nu dispune de datele necesare.

b) De asemenea, menţionăm că majoritatea alocaţiei de stat pentru copii conduce la majorarea în proporţie de 100% a locaţiei de stat care se acordă copilului cu handicap, respectiv la influenţe financiare asupra bugetului Fondului special de solidaritate socială pentru persoanele cu handicap de cca. 14,3 miliarde lei lunar, respectiv 171,6 miliarde lei la nivelul anului.

Referitor la susţinerea majorărilor propuse pentru aceste alocaţii din Fondul Naţional de Solidaritate, înfiinţat prin Ordonanţei de urgenţă a Guvernului nr. 118/1999, precizăm că, circa 50% din sumele colectate în acest fond se utilizează la plata majorii cu 25% a cuantumului alocaţiei suplimentare pentru familiile cu copii, aprobată prin Hotărârea de Guvern nr. 961/1999.

În măsura în care se vor stabili surse de finanţare pentru susţinerea nivelurilor cuantumurilor propus, apreciem că majorarea cuantumului lunar pentru aceste alocaţii suplimentare se justifică, în perioada actuală, când, pentru majoritatea familiilor cu copii veniturile au devenit insuficiente, ca urmare a creşterii sistematice a preţurilor la produsele alimentare şi îmbrăcăminte, precum şi a cheltuielilor cu întreţinerea locuinţei.

